上閩帥梁丞相生日二十二韵
作者：陳傅良
朝代：宋

paragraphs: 炎正維中葉，皇圖再造年。
天潢流少海，星緯粲台躔。
臣主嘗難並，乾坤豈偶然。
千齡開歷數，一氣付陶甄。
黄屋傳神器，彤庭領衆仙。
風雲從此會，日月更誰先。
昔者求侵地，何人賦甫田。
吳兒咸抵掌，噲等欲差肩。
廟論惟多士，戎功不在邊。
一麾分赤社，萬事屬青編。
吾道誠難用，諸儒亦自偏。
才名多濩落，經行失枸攣。
洛蜀何嗟及，熙豐竟禍延。
帝羅兼鴈木，平步忽貂蟬。
甚矣知當宁，凄其望濟川。
年來羣老行，公在萬民懸。
定作鹽梅夢，行歌杕杜還。
滄溟宗衆濫，衡嶽倚蒼玄。
要使垂身後，無爲慰眼前。
管絃無算爵，桃李未央天。
魯燕雖堪頌，閩山不足鎸。
中原康濟事，彜鼎願聯翩。